ครม.อนุมติเงินกู้ให้องค์การส่งเสริมโคนมแห่งประเทศไทย จัดตั้งโครงการฟาร์มโคนมประสิทธิภาพสูง จำนวน 51.7 ล้านบาท
ครม.อนุมติเงินกู้ให้องค์การส่งเสริมโคนมแห่งประเทศไทย จัดตั้งโครงการฟาร์มโคนมประสิทธิภาพสูง จำนวน 51.7 ล้านบาทนางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี หรือ ครม.ได้มีมติเห็นชอบอนุมัติเงินกู้ให้กับองค์การส่งเสริมโคนมแห่งประเทศไทย หรือ อคส.ยืมเงินจำนวน 51.7 ล้านบาทจากกองทุนปรับโครงสร้างการผลิตภาคการเกษตร เพื่อเพิ่มขีดความสามารถการแข่งขันของประเทศ ให้สามารถนำเงินไปลงทุนจัดตั้งโครงการฟาร์มโคนมประสิทธิภาพสูง หรือThai-Denmark Smart Daily Farm เพื่อให้เป็นศูนย์กลางในการเรียนรู้และถ่ายทอดเทคโนโลยีการเลี้ยงโคนมของประเทศ และเป็นสถานที่ในการศึกษาและพัฒนารูปแบบการบริหารจัดการฟาร์มด้วยเทคโนโลยี เช่น การสแกนเบอร์ของโคนมเพื่อเก็บข้อมูลเข้าสู่ระบบ มีระบบสามารถบันทึกปริมาณน้ำนมดิบได้รายวัน โดยการบริหารจัดการฟาร์มโคนมประสิทธิภาพสูงดังกล่าวจะต้องลดผลกระทบต่อสิ่งแวดล้อม คือมีการจัดการปของเสียอย่างเป็นระบบเพื่อไม่ให้กระทบกับพื้นที่โดยรอบ และต้องคำนึงการกินอยู่ของแม่โคนมตามหลักสวัสดิภาพ รวมถึงต้องเป็นแหล่งฝึกฝนและสร้างบุคลากรมืออาชีพในการเลี้ยงโคนมในอนาคตด้วย ทั้งนี้คาดว่า เมื่อโครงการนี้เปิดให้บริการได้ในปลายปี 2563 จะสามารถให้ความรู้แก่บุคลากรทั่วประเทศได้อย่างน้อยปีละ 680 คน โดยเป้าหมายระยะยาวของโครงการคือ เกษตรกรสามารถนำความรู้ที่ได้จากการอบรมไปใช้จากการจัดการฟาร์มของตนเอง เพื่อลดต้นทุนในการผลิตและเพิ่มขีดความสามารถการแข่งขันการเลี้ยงโคนมของฟาร์มตนเอง รวมถึงโครงการจะมีระยะเวลา 15 ปี ที่จะทำให้ยกระดับกระบวนการผลิตและธุรกิจที่เกี่ยวข้องกับฟาร์มโคนมให้มีประสิทธิภาพมากขึ้น